Pe tradizion furlane chê dai 31 di Otubar e je “la Gnot dai Muarts”. Za di cualchi an il Comun di Tavagnà e il so Sportel pe lenghe furlane a fasin indenant pe ocasion une serade di pueste tra storie, leterature e musiche.
Un event di cheste fate al vignarà inmaneât de bande de associazion Lenghis dal Drâc cul jutori dal Comun e cu la colaborazion di Radio Onde Furlane e de associazion Pionîrs juste Vinars ai 31 di Otubar, a tacâ di 9 sot sere, li dal Centri Civic di place Di Prampero.
L’apontament al ten dongje i temis e lis atmosferis di chê che e je une gnot speciâl, moment di incuintri tra il lusôr e la oscuritât e tra la vite e la muart, là che si cjatin chês stessis lidrîs dal Samhain celtic e dai Dies parentales dai Romans. Te tradizion popolâr furlane dut chest al à cjapât sù ancje altris significâts, che a son leâts al lavôr de tiere, tra la fin des vendemis, la spartizion des risiervis pal invier e il paiament dal cuartês al plevan.
Chescj aspiets diferents a vignaran frontâts inte prime part de serade de bande di Sandri Carrozzo, espert di linguistiche e di tradizions popolârs, che al presentarà un viaç tal spazi e tal timp, in Europe e in Americhe, daûr des olmis di chê gnot «Cuant che i muarts e i vîfs si cjatin».
Cun di plui a saran protagonistis la musiche e lis peraulis cun Lino Straulino, il soremestri de cjançon di autôr in Friûl, studiôs dal cjant popolâr e ideatôr di une schirie di progjets dedicâts ae opare poetiche di autôrs storics e contemporanis, di Ermes di Colloredo a Maurizio Mattiuzza.
Cu la sô vôs e la sô ghitare, Straulino al presentarà un repertori fondât propit su lis cjançons de tradizion furlane che a fevelin dal incuintri tra i vîfs e i muarts e soredut suntune schirie di tescj dal poete Emilio Nardini, che un secul indaûr al dedicave a chest teme diviersis sôs composizions, da “Il pronostic” a “I trei orlois”, e al compagnarà in cheste maniere il public «Là che il timp no si misure».
La partecipazion ae serade e je sore nuie.
fur_Latn fur_Latn fur_Latn fur_Latn fur_Latn fur_Latn fur_Latn